Document ID: 31997D0281

31997D0281
L 112/56
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 април 1997 година
относно ролята на Евростат по отношение на производството на статистическа информация на Общността
(97/281/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 155 от него;
като има предвид, че Регламент (ЕО) № 322/97 на Съвета от 17 февруари 1997 г. относно статистиката на Общността (1), (наричан по-долу „Базов регламент“) поставя определени задачи и задължения на европейския орган, натоварен с производството на европейска статистическа информация;
като има предвид, че член 2 от Базовия регламент определя, по смисъла на този регламент, понятието „европейски орган“ като „служба към Комисията, която е натоварена да изпълнява задачите, които се поставят пред тази институция в областта на производство на европейска статистическа информация (Евростат)“;
като има предвид, че прилагането на Базаовия регламент определя по-нататъшната роля на Евростат по отношение на производството нa статистическа инфомация на Общността,
като има предвид, че Евростат трябва да изпълнява поставените задачи, като спазва принципите за безпристрастност, надеждност, правилност, съотношение разходи/ефикасност, статистическа тайна и прозрачност;
като има предвид, че, за да се осигурят последователност, изпълнимост и еднородност на европейската статистическа информация, е необходимо още веднъж да се подчертае голямото значение на сътрудничеството и координацията между отделните служби на Комисията, които са включени в производството на европейска статистическа информация;
като има предвид, че прилагането на Базовия регламент изисква защита на поверителните данни, които националните европейски органи са задължени да събират при производството на европейската статистическа информация;
като има предвид, че прилагането на Базовия регламент задължава националните и европейски органи да организират разпространението на статистическата информация,
ПРИЕ НАСТОЯЩОТО РЕШЕНИЕ:
Член 1
Цел
Настоящото решение има за цел да приложи Регламент (ЕО) № 322/97 („Базов регламент“) в рамките на вътрешната организация на Комисията, и по-специално, да определи ролята и отговорностите на Европейската статистическа служба (Евростат), в съответствие с развитието на задачите, които стоят пред европейските органи при производството на европейската статистическа информация, както и с принципите, определени в член 10 от Базовия регламент.
Член 2
Евростат
Евростат е общностният орган, посочен в член 2, четвърто тире на Базовия регламент.
Евростат е служба на Европейската комисия, която се ръководи от генерален директор.
Член 3
Принципи
Евростат изпълнява задачи на основата на принципите за безпристрастност, надеждност, правилност, съотношение разходи/ефикасност, статистическа тайна и прозрачност, определени в член 10 от Базовия регламент.
Член 4
Задачи пред Евростат
В рамките на Комисията Евростат, съвместно с Управителния комитет за статистическа информация (2), има за задача да приложи европейската статистическа програма:
а)
да създаде нормативна уредба и да разработи методика, които да позволят да се произвежда безпристрастна, надеждна, правилна, с добро съотношение разходи/ефикасност статистическа информация във всички страни на Общността;
б)
да направи европейската статистическа информация достъпна, съгласно принципите за разпространение на тази информация, определени в член 11 на Базовия регламент, сред европейските органи, правителствата на държавите-членки, обществените и стопанските оператори, академичните среди и широката публика изобщо, с цел да се формулира, приложи, контролира и прецени европейската политика.
За тази цел Евростат:
а)
проучва и разработва статистическа методология и технология;
б)
разработва, усъвършенства и насърчава приемането на европейски статистически нормативи в държавите-членки, с цел да се подобри сравнимостта на европейските статистически данни и да се повиши ефективността на съотношението разходи/ефикасност при производството на статистическа информация;
в)
съветва и подпомага държавите-членки в областта на статистиката;
г)
разработва статистическа информация на базата на подходящи данни, прави анализи и дава технически обяснения, с цел да се избегнат погрешни анализи и интерпретации;
д)
събира от националните статистически органи и от секретариата на международните организации необходимите данни за производство на статистическа информация;
е)
засилва сътрудничеството между и със статистическите национални органи чрез размяна на експерти, участие в статистически операции и развитие на информационните системи;
ж)
сътрудничи с международни организации и с трети страни, с цел да се улесни сравнимостта на европейската статистическа информация с произведената в други статистически организации информация, като в определени случаи оказва помощ на трети страни за подобряване на тяхната статистическа система;
з)
актуализира познанията и професионалната подготовка на служителите в Комисията, които работят в сферата на европейската статистическа информация.
Член 5
Техническа автономност
В сферата на своите компетенции Евростат е натоварен да подбере научни технологии, дефиниции и методологии, които да отговарят по най-добър начин на принципите и задачите, определени в Базовия регламент.
Член 6
Участие на други служби на Комисията в производството на европейска статистическа информация
Комисията може да реши и други нейни служби освен Евростат да участват в производството на европейска статистическа информация за дейности и в степен, които Комисията сама определя.
Член 7
Отговорности в сферата на сътрудничеството и координацията
В рамките на Комисията Евростат, подпомаган от Управителния комитет за статистическа информация, съгласно решението на Комисията от 28 февруари 1990 г. относно координацията на дейностите в областта на статистиката и ролята на Евростат (3), и решенията от 29 февруари 1996 г. за подобряване на статистическата работа в рамките на Комисията (4):
а)
координира всички статистически дейности, свързани с разработването и приложението на европейските операции в сферата на статистиката;
б)
осигурява подходяща степен на сътрудничество с останалите европейски органи.
Член 8
Европейска статистическа програма
Съгласно разпоредбите, посочени в глави I и II на Базовия регламент, дейността на всички служби на Комисията в областта на европейската статистическа информация се определя от европейската статистическа програма.
Член 9
Използване на поверителните данни
Данните, които се считат за поверителни по силата на член 13 от Базовия регламент, се правят достъпни в рамките на Комисията, по силата на разпоредбите от глава V на Базовия регламент, единствено за служителите на Евростат и за физическите лица, които работят по договор в сградите на Евростат. Тези данни се използват от посочените лица само за целите, посочени в Базовия регламент.
Член 10
Достъп до административни данни и използване на тези данни
Съгласно разпоредбите на член 16 от Базовия регламент, Евростат има достъп до всички източници на административни данни, с които разполагат службите на Комисията, дотолкова доколкото тези данни са необходими за производството на европейска статистическа информация.
Член 11
Разпространение
Евростат се грижи европейската статистическа информация, както и техническите обяснения, необходими за използването на тази информация, да бъде разпространявана, така че да се осигури лесен и безпристрастен достъп до европейската статистическа информация във всички страни от Общността.
Съставено в Брюксел на 21 април 1997 година.

Labels: 12
15
19